पलटवार करते हुए मोदी ने कहा था कि नेता जी (मुलायम सिंह) गुजरात जैसा विकास करने के लिए 56 इंच के सीने की जरूरत पड़ती है। हर कोई ऐसा विकास कर ले, यह संभव नहीं है। 56 इंच वाली टिप्पणी पर कई दिनों तक मुलायम सिंह मोदी पर बरसते रहे हैं। अब गुजरात से आए शेरों पर जुबानी जंग तेज हो गई है। राजनीतिक हल्कों में माना जा रहा है कि मोदी खास तौर पर उन सेक्यूलर क्षत्रपों पर सियासी प्रहार कर रहे हैं, जिनको लेकर वे कोई राजनीतिक जोखिम नहीं समझ रहे। दरअसल, टीम मोदी को अच्छी तरह मालूम है कि किसी भी स्थिति में मुलायम सिंह के नेतृत्व वाली सपा, भाजपा सरकार की राजनीतिक बैसाखी नहीं बन सकती है। उत्तर प्रदेश में 80 लोकसभा सीटें हैं। भाजपा नेता लगातार कह रहे हैं कि उत्तर प्रदेश के चुनाव परिणामों से ही दिल्ली की गद्दी का निर्णायक फैसला होगा। पार्टी का शीर्ष नेतृत्व उम्मीद बांधे है कि इस बार 50 सीटों पर ‘कमल’ खिल सकता है। जबकि, मुलायम सिंह यादव पूरा जोर लगाए हुए हैं कि उनकी मौजूदा सीटें घट न पाएं। उल्लेखनीय है कि 2009 के लोकसभा चुनाव में उनकी पार्टी को 23 सीटों में सफलता मिली थी। 2012 में वे विधानसभा चुनाव में सपा ने अकेले दम पर बहुमत पाकर अपना सियासी सिक्का जमाया। ऐसे में, सपा और भाजपा के बीच यहां चुनावी जंग काफी तेज है।